Vazirliklar, idoralar va tashkilotlar harbiy xizmatchilari hamda xodimlarining tasdiqlangan namunadagi formali kiyim-boshi savdosi bo‘yicha faoliyatni litsenziyalash tartibi to‘g‘risidagi nizomni tasdiqlash haqida

O‘zbekiston Respublikasi Prezidentining “O‘zbekiston Respublikasi vazirliklari, idoralari va tashkilotlarining formali kiyim-boshlarini ishlab chiqish, standartlashtirish, tasdiqlash va tayyorlash mexanizmini tartibga solish chora-tadbirlari to‘g‘risida” 2017-yil 27-fevraldagi PQ-2800-son qaroriga muvofiq Vazirlar Mahkamasi qaror qiladi:
 1. Vazirliklar, idoralar va tashkilotlar harbiy xizmatchilari hamda xodimlarining tasdiqlangan namunadagi formali kiyim-boshi savdosi bo‘yicha faoliyatni litsenziyalash tartibi to‘g‘risidagi nizom 1-ilovaga muvofiq tasdiqlansin.
 2. O‘zbekiston Respublikasi Hukumatining 2-ilovaga muvofiq ayrim qarorlariga qo‘shimchalar kiritilsin.
 3. Vazirliklar va idoralar o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar.
 4. Ushbu qarorning bajarilishini nazorat qilish O‘zbekiston Respublikasi Bosh vazirining o‘rinbosari — moliya vaziri J.A. Qo‘chqorov va O‘zbekiston Respublikasi Adliya vaziri R.K. Davletov zimmasiga yuklansin.
 1. Ushbu Nizom qonun hujjatlariga muvofiq formali kiyim-bosh kiyib yurish nazarda tutilgan vazirliklar, idoralar va tashkilotlar harbiy xizmatchilari hamda xodimlarining tasdiqlangan namunadagi formali kiyim-boshi savdosi bo‘yicha faoliyatni (keyingi o‘rinlarda formali kiyim-bosh savdosi bo‘yicha faoliyat deb ataladi) litsenziyalash tartibini belgilaydi.
 2. Formali kiyim-boshi savdosi bo‘yicha faoliyat tuman (shahar) hokimliklari tomonidan litsenziyalanadi.
 3. Vazirliklar, idoralar va tashkilotlar harbiy xizmatchilari hamda xodimlarining tasdiqlangan namunadagi formali kiyim-boshi savdosi bo‘yicha faoliyat ushbu Nizomga 1-ilovaga muvofiq sxema bo‘yicha litsenziyalanadi.
 4. Formali kiyim-bosh savdosi bo‘yicha faoliyat O‘zbekiston Respublikasi Mudofaa vazirligining harbiy savdo tarmoqlarining ixtisoslashtirilgan savdo korxonalari tomonidan va tegishli litsenziya va sertifikatga ega tadbirkorlik faoliyatining boshqa subyektlari tomonidan amalga oshiriladi.
 Bunda harbiy qism bilan tuzilgan shartnomaga muvofik, O‘zbekiston Respublikasi Mudofaa vazirligining harbiy xizmatchilari va ularning oila a’zolariga maishiy-savdo xizmatlari ko‘rsatuvchi O‘zbekiston Respublikasi Mudofaa vazirligining harbiy savdo tarmog‘ining ixtisoslashtirilgan savdo korxonalari hamda boshqa vakolatli tadbirkorlik subyektlari yopiq harbiy shaharchalar hududida formali kiyim-bosh, yordamchi ashyolar va boshqa predmetlarini tegishli litsenziya olmasdan sotadi.
 5. Ishlab chiqaruvchi tashkilotlar o‘zlari ishlab chiqargan formali kiyim-boshni faqat:
 vazirliklar, idoralar va tashkilotlarga;
 vazirliklar, idoralar va tashkilotlar harbiy xizmatchilarining formali kiyim-boshi savdosi bo‘yicha faoliyat bilan shug‘ullanish uchun litsenziyaga (keyingi o‘rinlarda litsenziya deb ataladi) ega tadbirkorlik subyektlariga;
 jismoniy shaxslarga, ushbu Nizomning 9-bandida ko‘zda tutilgan talablar va shartlarga rioya qilgan holda o‘zlariga qarashli chakana savdo tarmog‘i orqali realizatsiya qilishlari mumkin.
 Formali kiyim-bosh ishlab chiqaruvchi tashkilotlarga litsenziya olish talab qilinmaydi, o‘zlariga qarashli chakana savdo tarmog‘i orqali realizatsiya qilish bundan mustasno.
 6. Litsenziya berish to‘g‘risidagi ariza bilan litsenziyalovchi organga murojaat qilgan va O‘zbekiston Respublikasida belgilangan tartibda ro‘yxatdan o‘tgan yuridik shaxs yoki yakka tartibdagi tadbirkor litsenziya talabgori (keyingi o‘rinlarda talabgor deb ataladi) bo‘lishi mumkin.
 7. Formali kiyim-bosh savdosi bo‘yicha faoliyatni amalga oshirish uchun ushbu Nizomga 2-ilovaga muvofiq shaklda namunaviy (oddiy) litsenziyalar beriladi.
 8. Formali kiyim-bosh savdosi bo‘yicha faoliyatni amalga oshirish huquqi uchun litsenziya amal qilish muddati cheklanmagan holda beriladi.
 9. Formali kiyim-bosh savdosi bo‘yicha faoliyatni amalga oshirish uchun litsenziya talablari va shartlari quyidagilardan iborat:
 vazirliklar, idoralar va tashkilotlar harbiy xizmatchilari va xodimlarining formali kiyim-bosh, shuningdek, savdo faoliyati to‘g‘risidagi qonun hujjatlariga rioya qilish;
 namunalari belgilangan tartibda tasdiqlangan formali kiyim-boshni realizatsiya qilish;
 talabgorda formali kiyim-bosh savdosi bo‘yicha faoliyatni amalga oshirishga mo‘ljallangan mulk huquqi asosida yoki boshqa mulkiy huquq asosida tegishli bo‘lgan binoning (keyingi o‘rinlarda bino deb ataladi) mavjud bo‘lishi;
 binoning texnik jihatdan mustahkamligi va O‘zbekiston Respublikasi Milliy gvardiyasi qo‘riqlash bo‘limlarining texnik qo‘riqlash markaziga (punktiga) ulanganligi, yopiq harbiy shaharchalar va harbiy qismlarda joylashgan binolar bundan mustasno;
 binoda yong‘in signalizatsiyasining mavjudligi, binoning yong‘in xavfsizligi qoidalari va talablariga, shuningdek, sanitariya qoidalari, gigiyena normalari va talablariga muvofiqligi;
 binoda vazirliklar, idoralar va tashkilotlar xodimlarining formali kiyim-boshni qonunga xilof ravishda kiyganligi uchun javobgarlik haqida ogohlantiruvchi yozuvlar joylashtirilishi;
 formali kiyim-boshni vazirliklar, idoralar va tashkilotlar xodimlariga faqat ular harbiy guvohnomalarini taqdim etganda sotish.
 10. Talabgor litsenziya olish uchun litsenziyalovchi organga quyidagi hujjatlarni taqdim etadi:
 a) litsenziya berish haqida quyidagilar ko‘rsatilgan ariza:
 yuridik shaxsning nomi va tashkiliy-huquqiy shakli, soliq to‘lovchining identifikatsiya raqami (STIR), joylashgan joyi (pochta manzili), faoliyatini amalga oshirish joyi, bank bo‘limi nomi va bankdagi hisobraqami, telefon raqami, elektron pochta manzili, veb-sayti — mavjud bo‘lsa;
 yakka tartibdagi tadbirkorning familiyasi, ismi, otasining ismi (mavjud bo‘lsa), soliq to‘lovchining identifikatsiya raqami (STIR), joylashgan joyi (pochta manzili), faoliyatini amalga oshirish joyi (manzili), aloqa ma’lumotlari (telefon, elektron manzil);
 arizani ko‘rib chiqish uchun yig‘im to‘langanligini tasdiqlovchi ma’lumot;
 b) litsenziyalanadigan faoliyat turini amalga oshirish uchun zarur bo‘lgan binoga mulk huquqi yoki boshqa mulkiy huquqlarni tasdiqlovchi hujjatning nusxasi.
 11. Litsenziya olish uchun talabgor hujjatlarni litsenziyalovchi organga bevosita, pochta aloqa vositalari orqali yoki O‘zbekiston Respublikasining Yagona interaktiv davlat xizmatlari portali (keyingi o‘rinlarda YIDXP deb ataladi) orqali taqdim etadi.
 Litsenziya olish uchun litsenziyalovchi organga bevosita taqdim etilgan hujjatlar litsenziyalovchi organning mas’ul xodimi tomonidan ro‘yxat bo‘yicha qabul qilinadi va ro‘yxatning nusxasi talabgorga hujjatlar qabul qilingan sana qayd etilgan holda topshiriladi.
 Litsenziya berish haqidagi ariza mazkur Nizomning 10-bandida nazarda tutilgan ma’lumotlarni ilova qilgan holda elektron shaklda YIDXP orqali taqdim etilganda ariza talabgorning elektron raqamli imzosi bilan tasdiqlanadi.
 Litsenziya berish to‘g‘risidagi arizada talabgorning elektron manzili ko‘rsatilgani uning arizasi bo‘yicha qabul qilingan qaror haqidagi xabarnomani axborot tizimi orqali elektron shaklda olishga bo‘lgan roziligi hisoblanadi.
 Litsenziya talabgori tomonidan Yagona portal orqali elektron shaklda taqdim etilgan litsenziya berish haqidagi ariza, litsenziyalovchi organning mas’ul xodimi tomonidan qabul qilinadi va uning olinganligi xabar qilinadi, shuningdek, avtomatik tarzda YIDXP ro‘yxatga olinadi va ro‘yxatga olish raqami beriladi.
 12. Talabgordan mazkur Nizomning 10-bandida nazarda tutilmagan hujjatlar va ma’lumotlarni taqdim etishni talab qilishga yo‘l qo‘yilmaydi.
 13. Litsenziya berish uchun mazkur Nizomning 10-bandida nazarda tutilmagan qo‘shimcha hujjatlar va ma’lumotlar olish zarurati mavjud bo‘lganda, litsenziyalovchi organ belgilangan tartibda ularni boshqa vakolatli organlardan, jumladan, elektron shaklda mustaqil ravishda so‘raydi va oladi.
 14. Talabgor ishonchli bo‘lmagan yoki noto‘g‘ri ma’lumotlar taqdim etilgani uchun qonunchilikka muvofiq javob beradi.
 15. Talabgordan litsenziya berish to‘g‘risidagi arizani ko‘rib chiqish uchun ariza taqdim etilgan kundagi bazaviy hisoblash miqdoriga nisbatan karrali miqdorda yig‘im undiriladi:
 yuridik shaxslar uchun — bazaviy hisoblash miqdorining bir baravari miqdorida;
 yakka tartibdagi tadbirkorlar uchun — bazaviy hisoblash miqdorining 50 foizi miqdorida.
 YIDXP orqali murojaat qilinganda, tegishliligi bo‘yicha ushbu bandning ikkinchi va uchinchi xatboshilarida ko‘rsatilgan yig‘im summasining 90 foizi miqdorida yig‘im undiriladi.
 To‘lov Internet tarmog‘i orqali real vaqt rejimida bank kartalari va “SMS-xabardor qilish” xizmati yordamida, O‘zbekiston Respublikasi banklarining kassalari orqali — naqd va naqdsiz to‘lanishi mumkin.
 16. YIDXP orqali murojaat qilinganda, arizani ko‘rib chiqish uchun yig‘im summasi quyidagi tartibda taqsimlanadi:
 yig‘imning summasining 11,25 foizi — “O‘zbekiston Respublikasi Prezidenti huzuridagi Loyiha boshqaruvi milliy agentligi qoshidagi Elektron hukumat va raqamli iqtisodiyot loyihalarini boshqarish markazi” DUKning vakolatli bankdagi maxsus hisob raqamiga o‘tkaziladi; 
 yig‘imning summasining 10 foizi — O‘zbekiston Respublikasi Adliya vazirligi huzuridagi Davlat xizmatlari agentligining budjetdan tashqari jamg‘armasining shaxsiy hisob raqamiga o‘tkaziladi; 
 qolgan qismi litsenziya beruvchi organning bankdagi hisob raqamiga o‘tkaziladi. 
 Talabgor taqdim etgan arizasidan voz kechgan taqdirda, to‘langan yig‘im miqdori qaytarib berilmaydi.
 17. Litsenziya berish yoki uni berishni rad etish to‘g‘risidagi qaror talabgor arizasi olingandan so‘ng o‘n ikki kundan oshmaydigan muddatda, uning taqdim etilgan shaklidan qat’i nazar, zarur ma’lumotlar ko‘rsatilgan holda qabul qilinadi.
 Agar, litsenziyalovchi organ litsenziya berish to‘g‘risidagi arizani ko‘rib chiqish muddati davomida litsenziya berish yoki litsenziya berishni rad etish to‘g‘risida qaror qabul qilmasa, litsenziya talabgori ko‘rsatilgan muddat o‘tganidan so‘ng litsenziyalovchi organni yozma ravishda xabardor qilgan holda arizada ko‘rsatilgan faoliyat turini amalga oshirishga haqlidir. Bunda litsenziyalovchi organ litsenziya da’vogarining yozma xabarnomasi olingandan keyin besh ish kuni ichida unga litsenziya berishi shart.
 18. Litsenziyalovchi organ talabgorni tegishli qaror qabul qilingan kundan so‘ng ikki kun muddatda xabardor qiladi.
 Litsenziya berish haqidagi qaror qabul qilinganligi haqidagi xabarnoma talabgorga yozma shaklda, shu jumladan elektron shaklda YIDXP orqali bank hisobraqami va davlat bojini to‘lash muddati ko‘rsatilgan holda yuboriladi (topshiriladi). Litsenziya berish haqida qaror qabul qilinganligi bo‘yicha talabgorga xabar berilgan bir vaqtda litsenziya shartnomasi imzolash uchun yuboriladi (topshiriladi).
 19. Litsenziyalovchi organ va litsenziat o‘rtasidagi o‘zaro huquq va majburiyatlarni belgilovchi litsenziya shartnomasi litsenziyalovchi organ va litsenziat o‘rtasida tuziladi va quyidagilarni o‘z ichiga olishi lozim:
 shartnomani imzolovchi mansabdor shaxsning familiyasi, ismi, otasining ismi;
 tomonlarning rekvizitlari;
 litsenziatdan talab etiladigan litsenziya talablari va shartlari;
 amalga oshirilishi uchun litsenziya berilayotgan faoliyat turining nomi;
 litsenziya shartnomasining talablari va shartlari buzilganligi uchun tomonlarning javobgarligi;
 litsenziya shartnomasining talablari va shartlari bajarilishini litsenziyalovchi organ tomonidan nazorat qilish tartibi.
 Litsenziya shartnomasi ikki nusxada litsenziat va litsenziyalovchi organ uchun bir nusxadan tuziladi. 
 20. Litsenziyalar qonunchilikda belgilangan tartibda rasmiylashtiriladi.
 Berilgan, to‘xtatib turilgan, yangilangan, qayta rasmiylashtirilgan, va bekor qilingan, shuningdek, amal qilishi to‘xtatilgan litsenziyalar “Litsenziya” axborot tizimlari kompleksi elektron reyestriga kiritiladi.
 21. Litsenziya talabgor tomonidan davlat boji to‘langanini tasdiqlovchi hujjat yoki to‘langanligining elektron tasdig‘i taqdim etilib, litsenziya shartnomasi imzolangan kunda beriladi.
 Litsenziya tuman (shahar) hokimi tomonidan imzolanadi va litsenziatga beriladi.
 22. Agar, litsenziat unga litsenziya berish to‘g‘risidagi qaror qabul qilingani haqidagi xabarnoma yuborilgan (topshirilgan) paytdan e’tiboran uch oy ichida litsenziyalovchi organga litsenziya berganlik uchun davlat boji to‘langanligini tasdiqlovchi hujjatni yoki to‘langanligining elektron tasdig‘ini taqdim etmagan yoxud litsenziya shartnomasini imzolamagan bo‘lsa, litsenziyalovchi organ mazkur litsenziyani bekor qilishga haqli.
 23. “Faoliyatning ayrim turlarini litsenziyalash to‘g‘risida”gi O‘zbekiston Respublikasi Qonunining 17-moddasida nazarda tutilgan asoslar bo‘yicha litsenziya berish rad etilishi mumkin.
 Talabgor litsenziya beruvchi organning litsenziya berishni rad etish, shuningdek, litsenziyalovchi organ mansabdor shaxsining harakatlari (harakatsizligi) yuzasidan qonunchilikda belgilangan tartibda shikoyat qilish huquqiga ega.
 24. Litsenziya berishni rad etish to‘g‘risida qaror qabul qilingan taqdirda, litsenziya berishni rad etish haqidagi xabarnoma litsenziya talabgoriga yozma shaklda, shu jumladan elektron shaklda YIDXP orqali yo‘llanadi, unda rad etish sabablari va litsenziya talabgori ularni bartaraf etgan holda qayta ko‘rib chiqish uchun ariza berishi mumkin bo‘lgan muddat ko‘rsatiladi. Litsenziya berishni rad etish to‘g‘risidagi xabarnomada ko‘rsatilgan muddat kamchiliklarni bartaraf etish uchun yetarli bo‘lishi zarur.
 Litsenziya berishni rad etishga asos bo‘lgan sabablar bartaraf etilgan taqdirda, litsenziya berish to‘g‘risidagi ariza litsenziyalovchi organ tomonidan litsenziya talabgori arizasi barcha zarur hujjatlarni olgandan so‘ng o‘n kundan oshmagan muddatda takroran ko‘rib chiqiladi. 
 Taqdim etilgan hujjatlar va takroriy ekspertiza xulosalari bo‘yicha litsenziyalovchi organning litsenziyani berish yoki uni berishni rad etish to‘g‘risidagi protokol qarori tuziladi.
 Litsenziya talabgorining arizasi qayta ko‘rib chiqilishi uchun yig‘im undirilmaydi. 
 Talabgorning arizasini qayta ko‘rib chiqishda litsenziya berishni rad etish to‘g‘risidagi avvalgi xabarnomada ko‘rsatilmagan yangi asoslar bo‘yicha litsenziya berishning rad etilishiga yo‘l qo‘yilmaydi.
 Litsenziya berishni rad etish to‘g‘risidagi xabarnomada ko‘rsatilgan muddatdan so‘ng berilgan ariza yangidan berilgan deb hisoblanadi.
 25. Litsenziat qayta tashkil etilgan, uning nomi, joyi (pochta manzili) o‘zgargan taqdirda, litsenziat yoki uning huquqiy vorisi qayta ro‘yxatdan o‘tgandan so‘ng bir oy muddatda litsenziyalovchi organga litsenziyani qayta rasmiylashtirish to‘g‘risida qayd etilgan ma’lumotlarni tasdiqlovchi tegishli hujjatlar ilova qilingan arizani taqdim etishi shart.
 Familiyasi, ismi, otasining ismi yoki yashash joyi o‘zgargan litsenziat — jismoniy shaxs qayta ro‘yxatga olingach, bir oy muddatda litsenziyalovchi organga litsenziyani qayta rasmiylashtirish haqida qayd etilgan ma’lumotlarni tasdiqlovchi tegishli hujjatlarni ilova qilgan holda ariza berishi shart. 
 Hujjatlar litsenziyalovchi organga bevosita, pochta xizmati yoki YIDXP orqali taqdim etiladi. Elektron shaklda taqdim etilgan hujjatlar litsenziatning elektron raqamli imzosi bilan tasdiqlanadi.
 Yangi tashkil etilgan yuridik shaxs davlat ro‘yxatdan o‘tkazilgan sanada bir xil turdagi litsenziyalangan faoliyatni amalga oshirish litsenziyasiga ega bo‘lgan litsenziyatlar — yuridik shaxslar qo‘shilgan taqdirda, litsenziyani ushbu bobda belgilangan tartibda qayta rasmiylashtirishga yo‘l qo‘yiladi.
 Litsenziyalovchi organ qonunchilikka muvofiq tadbirkorlik subyektlarini davlat ro‘yxatidan o‘tkazish va ularning hisobini yuritish bo‘yicha avtomatlashtirilgan tizim orqali ko‘rsatilgan ma’lumotlarning tasdig‘ini oladi.
 Litsenziyalanadigan faoliyatni mazkur bandning talablarini buzgan holatda amalga oshirish faoliyat bilan litsenziyasiz shug‘ullanish qonunchilikda o‘rnatilgan javobgarligini keltirib chiqaradi.
 26. Litsenziya qayta rasmiylashtirilguniga qadar litsenziat unda ko‘rsatilgan faoliyat turini avval berilgan litsenziya asosida amalga oshiradi.
 Litsenziyani qayta rasmiylashtirishda litsenziyalovchi organ “Litsenziya” axborot tizimlari kompleksidagi litsenziyalar reyestriga tegishli o‘zgartirishlar kiritadi.
 Litsenziyani litsenziatga litsenziyalovchi organ tomonidan litsenziyani qayta rasmiylashtirish bo‘yicha ariza olingani haqida xabarnoma yo‘llangandan so‘ng besh kun mobaynida qayta rasmiylashtiriladi.
 Litsenziyani qayta rasmiylashtirishda litsenziatdan litsenziya berish to‘g‘risidagi arizani ko‘rib chiqish uchun to‘lanadigan summaning yarmi miqdorida yig‘im undiriladi. 
 YIDXP orqali murojaat qilinganda yig‘im summasining: 
 11,25 foizi — “O‘zbekiston Respublikasi Prezidenti huzuridagi Loyiha boshqaruvi milliy agentligi qoshidagi Elektron hukumat va raqamli iqtisodiyot loyihalarini boshqarish markazi” DUKning vakolatli bankdagi hisob raqamiga o‘tkaziladi;
 10 foizi — O‘zbekiston Respublikasi Adliya vazirligi huzuridagi Davlat xizmatlari agentligining budjetdan tashqari jamg‘armasining shaxsiy hisob raqamiga o‘tkaziladi;
 qolgan qismi litsenziya beruvchi organning bank hisob raqamiga o‘tkaziladi.
 Litsenziat arizadan voz kechgan taqdirda to‘langan summa qaytarilmaydi. Litsenziya qayta rasmiylashtirilganda davlat boji undirilmaydi.
 27. Litsenziya yo‘qotilgan taqdirda litsenziatning arizasiga ko‘ra, ariza qabul qilingan kundan boshlab besh ish kuni davomida litsenziyaning dublikati beriladi. Litsenziyaning dublikati berilayotganda mazkur Nizomning 15-bandida nazarda tutilgan yig‘imning yarmi undiriladi.
 Dublikat ikki nusxada rasmiylashtiriladi (har birida “dublikat” degan belgi qo‘yiladi) va ulardan biri litsenziatga yuboriladi (topshiriladi), ikkinchisi esa litsenziatning litsenziya ishida saqlanadi.
 28. Litsenziya talablari va shartlariga rioya etilishini nazorat qilish litsenziyalovchi organ tomonidan “Xo‘jalik yurituvchi subyektlar faoliyatini davlat tomonidan nazorat qilish to‘g‘risida”, “Tadbirkorlik faoliyati erkinligining kafolatlari to‘g‘risida”, “Xususiy mulkni himoya qilish va mulkdorlar huquqlarining kafolatlari to‘g‘risida” va “O‘zbekiston Respublikasi Prezidenti huzuridagi Tadbirkorlik subyektlarining huquqlari va qonuniy manfaatlarini himoya qilish bo‘yicha vakil to‘g‘risida”gi O‘zbekiston Respublikasi qonunlari bilan belgilangan talablarga rioya qilingan holda amalga oshiriladi.
 29. Litsenziat tomonidan litsenziya talablari va shartlariga rioya etilishini nazorat qilishda litsenziyalovchi organ o‘z vakolatlari doirasida quyidagi huquqlarga ega:
 moliyaviy-xo‘jalik faoliyatiga aralashmagan xolda litsenziat tomonidan litsenziya talablari va shartlariga rioya qilinishi yuzasidan qonunchilikda belgilangan tartibda tekshiruv o‘tkazish;
 litsenziya talablari va shartlariga rioya qilinishi yuzasidan tekshiruvlarni o‘tkazishda paydo bo‘ladigan masalalar bo‘yicha litsenziatdan zarur ma’lumotlarni so‘rash va olish; 
 tekshiruvlar natijalari bo‘yicha litsenziat tomonidan yo‘l qo‘yilgan muayyan litsenziya talablari va shartlari buzilishini ko‘rsatgan holda dalolatnomalar (ma’lumotnomalar) tuzish;
 bajarilishi shart bo‘lgan, litsenziat tomonidan aniqlangan kamchiliklarni bartaraf etish haqidagi ko‘rsatmalarni qabul qilish, bunday buzilishlarni bartaraf etish uchun yetarli bo‘lgan muddatni belgilash; 
 qonunchilikda belgilangan tartibda qarorlar qabul qilish hamda litsenziyalarning amal qilishini to‘xtatib turish, to‘xtatish yoki uni bekor qilish to‘g‘risidagi taqdimnomalarni sudga kiritish; 
 yakka tartibdagi tadbirkorlar va yuridik shaxslar tomonidan litsenziya olmasdan formali kiyim-bosh savdosi bilan shug‘ullanish holatlari aniqlangan taqdirda, qonunchilikda nazarda tutilgan tartibda choralar ko‘rish uchun ularga oid materiallarni huquqni muhofaza qiluvchi organlarga yuborish.
 30. Litsenziyaning amal qilishini to‘xtatib turish, to‘xtatish va uni bekor qilish “Faoliyatning ayrim turlarini litsenziyalash to‘g‘risida”gi O‘zbekiston Respublikasi Qonunining 22, 23 va 24-moddalarida nazarda tutilgan holatlarda va tartibda amalga oshiriladi.
 Amal qilishi to‘xtatib turilgan, to‘xtatilgan, bekor qilingan litsenziyalar haqidagi ma’lumotlar litsenziyalovchi organ tomonidan “Litsenziya” axborot tizimlari kompleksining elektron reyestriga kiritiladi.
 31. Litsenziyalovchi organning litsenziyaning amal qilishini to‘xtatib turish, to‘xtatish va uni bekor qilish to‘g‘risidagi qarori yuzasidan sudga ariza berilishi mumkin. Sud tomonidan litsenziyaning amal qilishini to‘xtatish haqidagi qaror asossiz deb topilgan taqdirda, litsenziyalovchi organ litsenziat oldida unga yetkazilgan zarar miqdorida javobgar hisoblanadi.
 32. Litsenziyalovchi organ “Litsenziya” axborot tizimlari kompleksining litsenziyalar reyestrini litsenziyalar reyestrining axborot-telekommunikatsiya tarmoqlari xamda boshqa davlat axborot tizimlari bilan mos kelishini va hamkorligini ta’minlab beruvchi yagona tashkiliy, metodologik va dasturiy-texnik prinsiplarga asosan yuritadi.
 33. Litsenziyalar reyestrida quyidagilar ko‘rsatilishi kerak:
 a) litsenziatlar to‘g‘risidagi asosiy ma’lumotlar: 
 tashkilotning nomi va soliq to‘lovchining indentifikatsiya raqami (STIR), tashkiliy-huquqiy shakli, tashkilot rahbarining familiyasi, ismi, otasining ismi (agar mavjud bo‘lsa);
 yakka tartibdagi tadbirkorning familiyasi, ismi va otasining ismi (agar mavjud bo‘lsa), soliq to‘lovchining identifikatsiya raqami (STIR);
 b) litsenziyalanayotgan faoliyat amalga oshiriladigan manzil, ish joyi telefoni, faks;
 v) litsenziyaning berilgan sanasi va tartib raqami;
 g) litsenziyaning amal qilishi muddati;
 d) litsenziyani qayta rasmiylashtirishning asoslari va sanasi, uning amal qilish muddatini to‘xtatib turish va qayta tiklash;
 e) litsenziyaning amal qilish muddatini tugatish asoslari va sanasi;
 j) litsenziyani bekor qilishning asoslari va sanasi.
 Litsenziyalar reyestridagi ma’lumotlar “Litsenziya” axborot tizimlari kompleksidagi veb-saytda joylashtiriladi va tanishish uchun ochiq hisoblanadi.
 Litsenziyalovchi organ litsenziya berish, litsenziyani mavjudligini tasdiqlovchi hujjatlarni qayta rasmiylashtirish, litsenziya talablari buzilganligi uchun uni to‘xtatib turish xamda litsenziyaning amal qilinishini tugatish yoki qayta tiklash to‘g‘risida qarorlar qabul qilgan kundan boshlab uch kun muddatda litsenziyalar reyestriga tegishli qaydlar kiritadi.
 34. Litsenziya berish uchun “Davlat boji to‘g‘risida”gi O‘zbekiston Respublikasi Qonunida belgilangan miqdorda davlat boji to‘lanadi. 
 Davlat boji O‘zbekiston Respublikasi respublika budjetiga o‘tkaziladi. 
 35. Mazkur Nizomning qoidalari buzilishida aybdor bo‘lgan shaxslar qonunchilikka muvofiq javob beradi.
 1. Vazirlar Mahkamasining 2002-yil 28-iyundagi 236-son qarori (O‘zbekiston Respublikasi QT, 2002-y., 6-son, 36-modda) bilan tasdiqlangan Faoliyatning ayrim turlarini litsenziyalovchi organlar ro‘yxatining “Tumanlar (shaharlar) hokimliklari” bo‘limiga quyidagi mazmundagi xatboshi qo‘shilsin:
 “Vazirliklar, idoralar va tashkilotlar harbiy xizmatchilari hamda xodimlarining tasdiqlangan namunadagi formali kiyim-boshi savdosi”.
 2. Vazirlar Mahkamasining 2006-yil 20-fevraldagi 27-son qarori bilan tasdiqlangan Davlat axborot resurslari hamda ularni shakllantirish, ulardan foydalanish va ularni qo‘llab-quvvatlash uchun mas’ul bo‘lgan davlat organlari ro‘yxatiga (O‘zbekiston Respublikasi QT, 2006-y., 2-son, 11-modda) quyidagi mazmundagi 1001-pozitsiya qo‘shilsin:
 “1001. Vazirliklar, idoralar va tashkilotlar harbiy xizmatchilari hamda xodimlarining tasdiqlangan namunadagi formali kiyim-boshi savdosi bo‘yicha faoliyatni amalga oshirish huquqi uchun berilgan litsenziyalar reyestri”.